ตลอดทั้งวันที่งาน "เพื่อนพึ่ง (ภาฯ) 2564" วันแรก ประชาชนสนใจเข้าร่วมงานอย่างต่อเนื่อง เลือกชมเลือกซื้อสินค้าทั้งในรูปแบบออนไลน์และออฟไลน์
บรรยากาศวันแรกของการจัดงาน “เพื่อนพึ่ง (ภาฯ) 2564 พึ่งพาเพื่อนก้าวต่อ เพราะเพื่อนไม่ทิ้งกันยามยาก” ที่บริเวณสวนสมเด็จพระนางเจ้าสิริกิติ์ฯ เขตจตุจักร กรุงเทพมหานคร ตลอดทั้งวันนี้มีประชาชนให้ความสนใจทยอยเข้าร่วมงานอย่างต่อเนื่อง โดยปีนี้รูปแบบการจัดงานเน้นไปในรูปแบบออนไลน์ 80% และอีก 20% เป็นการจัดงานในสถานที่จริง ภายในงานแบ่งออกเป็น 3 โซน ได้แก่ โซนร้านพึ่งพา โซนร้านค้าชุมชนและโซนแสดงนิทรรศการของมูลนิธิอาสาเพื่อนพึ่ง (ภาฯ) ยามยาก สภากาชาดไทย นายพีรวัส แสนสุข ผู้ช่วยผู้จัดการ แผนกบริหารผลิตภัณฑ์สายพัฒนาความยั่งยืนและกิจกรรมเพื่อสังคม กล่าวแนะนำร้านพึ่งพาว่า นอกจากร้านพึ่งพามีผลิตภัณฑ์ของตัวเอง ยังช่วยเหลือผู้ประกอบการที่ได้รับผลกระทบจากโควิด-19 เพื่อให้มีรายได้เให้ก้าวต่อไป สำหรับสินค้าร้านพึ่งพาคอลเลกชันใหม่ “เด็กหญิงใบคราม” ที่ได้รับแรงบัลดาลใจมาจากพันธุ์ครามพระราชทาน นำมาประดับลวดลายในแก้ว กระเป๋า พาวเวอร์แบงค์ และเสื้อยืด เหมาะแก่การเลือกซื้อหาเอาไว้ใช้ หรือเป็นของฝาก โดยผลิตภัณฑ์ไฮไลต์ร้านพึ่งพาคือ ตับบดเสวยพึ่งพา และเมนูพร้อมทานพึ่งพาจากตำรับอาหารประทาน นอกจากนี้ ยังมีผลิตภัณฑ์สินค้าจากผู้ประสบอุทกภัยและโอทอป 5 ดาว ที่เข้าไปช่วยเหลือนำมาจำหน่ายทั้งผ้าไหมขอนแก่น ชัยภูมิ อุบลราชธานี ผ้าครามจากสกลนคร สุโขทัย น่าน เมื่อซื้อของในร้านพึ่งพา เงินที่จ่ายมาไม่เพียงแต่ได้ของคุณภาพที่คัดสรรมาแล้ว ส่วนหนึ่งจะเข้าไปช่วยเหลือประชาชนด้วย จึงขอชวนชวนเข้าเลือกชมเลือกซื้อสินค้าคุณภาพ ทั้งในในสถานที่จริงและในรูปแบบออนไลน์ สำหรับโซนร้านค้าชุมชน สมาคมแม่บ้านมหาดไทย นำไข่ไก่มาจำหน่ายในราคาถูกเพียงแผงละ 40 บาท กะปิครึ่งกิโล 40 บาท น้ำตาลทรายขาวกิโลละ 11 บาท ข้าวสารหอมมะลิ 5 กิโล 110 บาท ประชาชนต่างให้ความสนใจเข้ามาเลือกชมเลือกซื้อกันต่อเนื่องเช่นกัน ได้สินค้าคุณภาพราคาถูกกลับบ้าน อิ่มเอมใจกับบรรยากาศสวนดอกไม้บานสะพรั่งและได้ร่วมเป็นส่วนหนึ่งในการช่วยเหลือเพื่อนคนไทยด้วยกัน ได้ทั้งของได้ทั้งบุญ อิ่มเอมใจประชาชนที่สนใจสามารถเลือกท่องเที่ยว ชมนิทรรศการและเลือกซื้อสินค้าได้ 2 ช่องทาง แบบสถานที่จริงและแบบออนไลน์ เลือกอิ่มเอมกับบรรยากาศงานสถานที่จริง ณ สวนสมเด็จพระนางเจ้าสิริกิติ์ฯ เขตจตุจักร สามารถเดินทางมาได้ตั้งแต่เวลา 09.00 น.-19.00 น. ตั้งแต่วันนี้จนถึงวันที่ 7 ธันวาคมนี้ และสัมผัสโลกเสมือนจริงกับการท่องเที่ยวแบบออนไลน์ เลือกชมและเลือกซื้อสินค้าได้ตลอด 24 ชั่วโมง ทาง www.เพื่อนพึ่งพา.com ตั้งแต่วันที่ 3-12 ธันวาคม 2564